Martin på 49 år er for tredje gang i dag tilbage i fixerummet Skyen på Vesterbro, hvor stofbrugere kan tage stoffer under ordnede og rene forhold. Han sætter sig ved et skinnende metalbord og kommer omhyggeligt kridhvidt kokainpulver ned i en lille gennemsigtig plastikkop. Så drypper han destilleret vand fra en pipette ned i koppen, der opløser pulveret.

Der er omkring en tiendedel gram kokain i koppen. Det har kostet Martin 200 kroner at købe det af nogle kriminelle på gaden.

Han fastgør en ren nål til en sprøjte og suger kokainen op i den. Så løsner han bæltespændet, trækker cowboybukserne ned og stikker nålen forsigtigt ind i lysken, så den rammer en blodbane.

Legalisering af hash og hårdere stoffer er igen kommet på dagsordenen. Onsdag fortalte Socialdemokratiets gruppeformand, Henrik Sass Larsen, til Information, at stod det til ham, skulle man afkriminalisere forbrug af hash og andre stoffer for gøre op med en mislykket kamp mod misbrug af samme.

»Alt, hvad vi har gjort de seneste 50 år, har været nyttesløst,« sagde han.

Henrik Sass Larsen mener, at man helt bør legalisere hash, og at staten bør kontrollere salget.

Indtjeningen skal ifølge Sass Larsen bruges til fordel for dem, der bliver ramt negativt af forbruget. Samtidig mener han, at hårdere stoffer som minimum bør være lovlige at besidde for brugerne.

Henrik Sass Larsens udmelding kommer i forbindelse med hans nye debatbog EXODUS – vejen frem for centrum-venstre, der udkommer på fredag.

Allerede onsdag forsikrede Socialdemokratiets sundhedsordfører, Flemming Møller Mortensen, at det er Sass Larsens egen holdning, ikke Socialdemokratiets.

»Partiets linje ligger fast, og det er den, der bliver talt,« sagde sundhedsordføreren til Politiken.

Information har besøgt Skyen på Vesterbro for at høre, hvad stofbrugere og fagpersoner i miljøet mener om forslaget.

Omsorg og kærlighed

Forrummet i Skyen lugter en smule af røg.

Her sidder to sygeplejersker og en pædagogisk medarbejder ved navn Renny Wild, der har arbejdet på stedet, siden det åbnede for fire år siden. Her registrerer de, hvem der kommer ind og ud af stof- og rygerummet.

En yngre mand med blå kasket og sort hættetrøje og vest holder et bæger med sølvpapir over i hånden. Han lægger crack på sølvpapiret og suger røgen fra glasset op gennem et lille hul. Han bliver høj med det samme, siger han. Han læner sig lidt forover og kigger ned mellem benene. Anders Rye Skjoldjensen

Imens kommer Martin tilbage fra stofrummet. Han sætter sig på en bænk og vil gerne snakke med Information om legalisering af hash og andre stoffer.

Han er en høj mand, har cowboybukser og en blå T-shirt på. Til hverdag arbejder han med it. For to år siden faldt han i kokainen efter en længere pause fra den. Nu tager han coke et par gange om ugen.

Hvis man vil komme problemet med hash- og stofmisbrug til livs, mener Martin, at man skal gå hårdere til værks end at legalisere det. Det gælder om at sikre, at der er flere tilbud end i dag og flere til at hjælpe stofbrugerne.

»Medarbejdere som ham der,« siger han og peger over på den pædagogiske medarbejder Renny Wild.

»Der skal bare være 100.000 mennesker med gode intentioner, som også kan hjælpe dem, der ikke er så hårdt ramt af det endnu,« siger han.

Martin tror først, at han stopper med at tage kokain, når han har fået løst »det der er inde i mig«, som han siger. Når han er på kokain, kan han sidde og filosofere og tænke over livet. Han går til terapi en gang om ugen, hvor de snakker om, hvordan han kan komme væk fra stofferne igen.

Det siger sig selv, at det ikke øger livskvaliteten at tage stoffer, siger han.

»Det koster mange penge, der er større risiko for, at man får sygdomme, og man kan miste sit job og sit kørekort. Det er ikke et godt liv.«

Alligevel er han enig med Henrik Sass Larsen i, at besiddelse af hårdere stoffer til eget forbrug burde afkriminaliseres.

»Så bliver man måske accepteret mere og møder en omsorg. Omsorg er vigtigt,« siger han.

Imens han taler, ryster hans arme en smule. Den venstre fod, der er har en fin, læderbrun herresko på, kører op og ned.

En legalisering vil ifølge Martin måske betyde, at man ikke behøver at købe stoffer af kriminelle, og at man kan sikre sig, at man får noget af lidt højere kvalitet.

»Jeg går ind for en kontrolleret legalisering med omsorg og kærlighed.«

Spred miljøet

En kvinde med brune øjne og rødfarvet hår, iklædt træningsbukser og en hvid bh, har netop taget et fix kokain. Hun mister balancen et øjeblik, falder bagover ind mod væggen og synker ned i en stol. Foran hende sidder en anden kvinde med lyserød kasket på med ryggen til og sprøjter kokain i blodet.

Når stofbrugere kommer i Skyen og vil fixe, får de udleveret et lille ’kit’ med blandt andet sprøjte, nål, desinficering og vat. Medarbejdere sørger for, at der hele tiden er rent, der hvor der bliver taget stoffer. Anders Rye Skjoldjensen

De fleste, der kommer i Skyen, har været i fængsel på grund af deres misbrug, fortæller Renny Wild. Han er enig i, at man bør afkriminalisere hash og hårdere stoffer.

»For at købe stoffer skal man mødes, og det er folk, der har meget vanskelige sociale vilkår. Når det sker på så lille et område som her, så giver det mange konflikter og ballade, og vi har sværere ved at hjælpe dem. Så jeg tror, at hvis vi legaliserede det, ville vi sprede miljøet, og det ville hjælpe,« siger han.

Mens Henrik Sass Larsen mener, at man bør gøre hashsalget lovligt og kontrollere det igennem staten, er han ikke sikker på, at man skal gå helt så langt med de hårdere stoffer. Ifølge Renny Wild ville det dog give god mening.

»Så ville man få bedre stoffer. Heroinen ville være af bedre kvalitet. Jeg synes ikke, at enhver skulle gå ind i en kiosk og købe det, men det burde være skrapt statskontrolleret,« siger han.

De virkelige problemer

– Er der så ikke fare for, at flere vil begynde at bruge stoffer?

»Det er ikke hr. og fru Jensens velstimulerede børn, der kommer her. Det er krigsveteraner og folk med de værste socialsager, man kender fra medierne. Jeg tror, at du og jeg kunne ryge heroin i en uge, og så ville du nok være lidt syg, men der ville ikke være fare for, at du hang i det resten af dit liv.«

Ind ad døren kommer en mand med grøn kasket og en stor hund i snor. Han sætter sig på bænken for at vente på, at der er plads i stofrummet. Han tager kokain og metadon, men vil gerne ud af det.

»Nu handler det bare om ikke at være syg. Jeg kan tage to gram, og jeg kan ikke mærke det. Festen er slut for mig. Jeg er blevet immun,« siger han.

Manden med den grønne kasket mener ikke, at det er stofferne i sig selv, der er problemet. Stofferne giver en pause fra de virkelige problemer, som de fleste stofbrugere har.

»Vi siger jo: Onkel Benny bollede mig i røven fra jeg var tre år gammel, ik’? Jeg har det svært, så stikker jeg mig i armen, og pift: Så har jeg det godt,« siger han.

Han er enig med Henrik Sass Larsen i, at stoffer bør afkriminaliseres.

»For at sætte fokus på de problemer, der gør, at nogle tager mange stoffer.«

Den unge mand her har lige fixet. »Vil du se mine bivirkninger,« spørger han Informations fotograf og viser sine arme, hvor mærker fra nålene er tydelige. Anders Rye Skjoldjensen

Renny Wild nikker.

»Alle, der kommer her, har været i behandling flere gange, de har været stoffri, og så falder de i igen, fordi de sidder tilbage med det, der er årsagen til, at de tog stofferne i første omgang. Der er for meget fokus på afgiftning og for lidt fokus på det, der kommer bagefter.«

Tredje gang Martin tager kokain i dag gør han sig umage.

Det tager flere minutter for ham at sprøjte en tiendedel gram kokain ind i lysken. Hans hænder ryster, da han omsider trækker sprøjten ud igen. Lidt besværet trækker han bukserne op og får spændt bæltet. Han kigger lige frem og går ind i sin trance. Ved siden af har en ældre dame trukket sine cykelshorts ned for at stikke sig i baglåret.